Төсөл

**МОНГОЛ УЛСЫН ИХ ХУРЛЫН ТОГТООЛ**

|  |  |  |
| --- | --- | --- |
| 2022 оны ..... дугаар сарын ....-ны өдөр | Дугаар .... | Төрийн ордон, Улаанбаатар хот |

Тогтоолын хавсралтад нэмэлт оруулах тухай

Монгол Улсын Засгийн газрын тухай хуулийн 12 дугаар зүйлийн 1 дэх хэсгийг үндэслэн Монгол Улсын Их Хурлаас ТОГТООХ нь:

1.“Төрийн захиргааны байгууллагын тогтолцоо, бүтцийн ерөнхий бүдүүвчийг шинэчлэн батлах тухай” Монгол Улсын Их Хурлын 2020 оны 7 дугаар сарын 07-ны өдрийн 07 дугаар тогтоолын хавсралтаар батлагдсан “Төрийн захиргааны байгууллагын тогтолцоо, бүтцийн ерөнхий бүдүүвч”-ийн Эдийн засаг, хөгжлийн сайдын эрхлэх асуудлын хүрээний “Засгийн газрын хэрэгжүүлэгч агентлаг” гэсэн хэсэгт “27.Гадаадын хөрөнгө оруулалт, гадаад худалдааны газар” гэж нэмсүгэй.

2.Энэ тогтоолыг Монгол Улсын 2022 оны төсвийн тухай хуульд өөрчлөлт оруулах тухай хууль хүчин төгөлдөр болсон өдрөөс эхлэн дагаж мөрдөнө.

Гарын үсэг

ТАНИЛЦУУЛГА

*“Тогтоолын хавсралтад нэмэлт оруулах тухай” Улсын Их Хурлын тогтоолын төcөл*

Монгол Улсын Засгийн газрын тухай хуулийн 20 дугаар зүйлийн 20.5.8-д Эдийн засаг хөгжлийн сайдын эрхлэх асуудлын хүрээнд “хөрөнгө оруулалтын нэгдсэн бодлого, төлөвлөлт”, “эдийн засгийн гадаад хамтын ажиллагаа, гадаад, дотоод худалдаа, гадаадын хөрөнгө оруулалтын бодлого, зохицуулалт, бүртгэл”-ийн асуудал хамаарна.

Хөрөнгө оруулалтын орчныг сурталчлах, зорилтот улс, бүс нутаг, эдийн засгийн салбар, тэргүүлэх чиглэлээр хөрөнгө оруулалт татах, зөвлөгөө дэмжлэг үзүүлэх, төслийн нэгдсэн мэдээллийн сан үүсгэх, төслийн бэлэн байдлыг хангаж чадавхжуулж, гадаад худалдааг төрөлжүүлж, экспортыг нэмэгдүүлэх төрийн үйлчилгээг цогцоор үзүүлэх нөхцөлийг бүрдүүлэх зорилгоор Хөрөнгө оруулалтын тухай хуульд нэмэлт, өөрчлөлт оруулах тухай хуулийн төслийг дагалдаж “Төрийн захиргааны байгууллагын тогтолцоо, бүтцийн ерөнхий бүдүүвчийг шинэчлэн батлах тухай” Монгол Улсын Их Хурлын 2020 оны 7 дугаар сарын 07-ны өдрийн 07 дугаар тогтоолын хавсралтад нэмэлт оруулах тухай тогтоолын төслийг боловсрууллаа.

Тус агентлагийн үйл ажиллагаа нь Монгол Улсын нутаг дэвсгэрийн хэмжээнд хэрэгжих бөгөөд агентлагийн үйл ажиллагаа төрийн захиргааны бусад байгууллагын чиг үүрэг, үйлчилгээтэй давхардахгүй. Түүнчлэн Монгол Улсын 2022 оны төсвийн тухай хуульд Эдийн засаг, хөгжлийн сайдын төсвийн хүрээнд төсвийг тусгасан тул төсөвт нэмэлт ачаалал үүсэхгүй болно.

---ооОоо---